ועדת החוקה, חוק ומשפט, כנסת 16, פרוטוקול מספר 222, 2004-05-19 09:00

מיכאל איתן: שלום לכולם, אני מתכבד לפתוח את ישיבת הוועדה.

תמי סלע: יש כמה הערות, שכבר דיברתי עליהן עם משרד המשפטים ומשרד הפנים, וצריך עוד לשמוע את העמדה של המועצה האזורית.

תמי סלע: לגבי החוק הראשון, זה חוק עזר בעניין חוק עזר - הדברת מזיקים.

תמי סלע: העבירה שרוצים להפוך שם לעבירת קנס לפי המסמך: בעל נכסים חייב להדביר את המזיקים שבנכסו.

תמי סלע: הגדרת "מזיקים" היא מאד רחבה, והיא כוללת - עשבי בר, חלזונות, יתושים, זבובי בית, ועוד.

תמי סלע: גם לא ברור כל כמה זמן הוא צריך להדביר.

תמי סלע: יש שם, באותו חוק, הוראה של סעיף 3 שאומרת שראש המועצה דורש, בהודעה בכתב, מאדם לעשות הדברה, ואז הוא מציין מתי הוא צריך לעשות.

תמי סלע: היה נראה לי יותר ראוי, בגלל שהעבירה הראשונה היא לא ברורה והיא חלה על היקף רחב מאד של מזיקים - לעשות את הקנס דווקא על העבירה היותר ממוקדת.

מיכאל איתן: איפה מפורטים המזיקים?

תמי סלע: יש את זה בהגדרה בחוק.

יוסי קנדלשטיין: המטרה של החוק, בגדול, היא לאו דווקא ללכוד את היתושים והחלזונות.

יוסי קנדלשטיין: המועצה מרססת.

יפעת רווה: זה מה שהסבירו לנו, כאשר העלינו את זה בשלב הקודם, אבל הפתרון שמעלה היועצת המשפטית הוא פתרון נכון.

יוסי קנדלשטיין: זאת אומרת, שהכוונה היא למקרים שלאנשים יש גדרות חיות שפורצות החוצה, ומבקשים מהם פעם, פעמים ושלוש - - -

תמי סלע: אז ממילא הדרך שבה זה יקרה זה שקודם יבקשו בהודעה או לגזום את הגדר, או להדביר את המזיקים, ורק אם את זה הוא לא יקיים - אז ירצו להטיל עליו את הקנס.

יוסי קנדלשטיין: אין בעיה.

תמי סלע: ולכן זה נראה לי נכון יותר.

תמי סלע: אז זה גם לזה, וגם לעניין של הגדרות החיות.

תמי סלע: לשאר אין הערות.

תמי סלע: יש חוק עזר שמירת הניקיון ואיסור עישון, שהוא חוק מ- 1960, שמאז יש גם את חוק הגבלת העישון במקומות ציבוריים, גם את חוק שמירת הניקיון.

תמי סלע: העבירה שרוצים לקבוע לה קנס שם זה שבעל מקום ציבורי לא תלה מודעה שבה מצוינות ההוראות של החוק.

תמי סלע: אבל אחת ההוראות של החוק אינה מעודכנת, היא ההוראה של איסור עישון, שלא תואמת בדיוק את ההוראות של חוק הגבלת העישון.

תמי סלע: היא מדברת על זה שבמקום פתוח אין בכלל הגבלה על עישון, ולפי חוק הגבלת העישון זה כבר לא נכון.

תמי סלע: גם מסעדה שהיא פתוחה צריכה להקצות מקום ללא מעשנים.

תמי סלע: חוץ מזה, לפי חוק הגבלת העישון, שר הבריאות הוא זה שקובע את השלטים והמודעות - מה יהיה כתוב בהם, איפה יתלו אותם, וכן הלאה.

תמי סלע: זה חל גם על הרשויות המקומיות.

יוסי קנדלשטיין: מבחינתי את יכולה להוריד, כי אין לנו מסעדה במועצה.

יוסי קנדלשטיין: הבעיה שלי היא עם הפסולת.

תמי סלע: אז אפשר לעשות את זה לעניין פסולת, כי יש שם עוד הוראה, שהיא גם קצת מוזרה : "לא ימכור אדם בבית עינוג ולא יפצח בו גרעינים, בוטנים, וכיוצא באלה".

תמי סלע: קצת מוזר שבגלל שלא נכתבה מודעה על כך נטיל קנס.

יוסי קנדלשטיין: אני מוכן לוותר על כל הסעיף, שיישאר רק העניין של הפסולת.

תמי סלע: מצוין.

תמי סלע: אז אין שום בעיה.

תמי סלע: אז זה לגבי חוק עזר שמירת הניקיון, אני עושה את זה לעניין סעיף 4.

תמי סלע: פיקוח על כלבים - הכל בסדר, חוץ מהעבירה שבעל החיים שצריך להיות קשור, שחלה גם על קוף ועל חתול.

תמי סלע: עם קוף אין בעיה, אבל נראה לי שצריך למעט שם את החתול.

תמי סלע: לגבי אשפה יש כל מיני הוראות בחוק של הוצאת אשפה.

תמי סלע: אני מניחה שהמטרה העיקרית שם זה לגבי אשפה כבדה - אשפת בניין, פסולת של בתי מלאכה, וכן הלאה.

תמי סלע: רק שהגדרת "אשפה" כוללת ניירות, בקבוקים, עלים, פירות, ירקות וכל דבר אפשרי.

תמי סלע: לכן יש שם שתי עבירות שלגביהן חשבתי שכדאי או לוותר או לסייג אותן.

תמי סלע: האחת: "לא ישים אדם אשפה אלא לתוך כלי אשפה שהותקנו, ולא ישאיר אשפה מחוץ לכלי האשפה".

יוסי קנדלשטיין: יש פח - שישים בפח.

תמי סלע: זה ערימות של ניירות, פירות וכן הלאה.

יוסי קנדלשטיין: מדברים פה על השטח הציבורי, לא בתוך הבית.

יוסי קנדלשטיין: אני לא יכול להיכנס לחצר שלו.

תמי סלע: בחוק העזר של תל אביב השאירו עבירה דומה לזו - סייגו אותה ל - פסולת בניין, זבל ואשפת צמחים.

תמי סלע: זאת אומרת שעשו סייג כדי שזה לא יחול על ערמות נייר.

רשף חן: אז שברי זכוכית הוא יכול לשים בחוץ?

יפעת רווה: אם זה ברשות היחיד - בסדר, אבל ברשות הרבים זה דבר אחר.

תמי סלע: אז אפשר להגביל את זה לרשות רבים ובאופן שגורם למפגע או מלכלך את רשות הרבים.

יפעת רווה: יש מצב שמישהו שם את האשפה לא בכלי האשפה.

יפעת רווה: זה מלכלכך מעצם טיבו.

תמי סלע: אבל אנשים כל הזמן משאירים דברים - קופסה, למשל.

תמי סלע: זו התנהגות נורמטיבית, אבל גם אם נסייג את זה לרשות הרבים זה עדיף מאשר להשאיר את זה ככה.

יוסי קנדלשטיין: זה ברור שזה ברשות הרבים.

יוסי קנדלשטיין: יש לי זכות חוקית להיכנס לו לחצר?

מיכאל איתן: אבל אם העיריה לא מפנה אשפה?

יוסי קנדלשטיין: אנחנו מפנים 3 פעמים בשבוע.

מיכאל איתן: אבל אם לא פיניתם, ואדם צריך לזרוק אשפה – אז הוא שם ליד הפח.

יוסי קנדלשטיין: הבעיה היא שכל אחד דואג לחצר שלו, היא מטופחת, ואת האשפה הוא זורק ברשות הרבים.

מיכאל איתן: זה לא אשפה.

יוסי קנדלשטיין: אשפה זה הכל – ענפים, גזם.

יוסי קנדלשטיין: מדובר ביישובים חקלאיים.

תמי סלע: אז אולי נקבע – באופן שמלכלך את רשות הרבים.

רשף חן: סעיף (ב) אומר – "לא ישים אשפה אלא בתוך כלי אשפה" וסעיף (ג) אומר: "לא ישים אדם לתוך כלי אשפה זבל, פסולת או חומרי בנין".

תמי סלע: יש פה הגדרות.

תמי סלע: "זבל", למשל, זה גללי בהמה ושאר אשפה של האורווה.

תמי סלע: יש כלי קיבול מיוחד לזה.

תמי סלע: פסולת מוגדרת כ "פסולת הנוצרת בבית מלאכה".

תמי סלע: הדבר האחרון זה סעיף שמדבר על העברת אשפה: "לא יוביל אדם, פרט למפקח, ולא יעביר בשום דרך אשפה, זבל או פסולת מבנין, מאורווה או מבית מלאכה לכל מקום אחר".

תמי סלע: על אשפה זה נראה לי קצת מוזר.

תמי סלע: אדם יכול להעביר מבנין למקום אחר – קופסאות, פירות, ירקות וחבילות נייר.

תמי סלע: אז נראה לי שגם את זה צריך לסייג, את עניין ההעברה.

תמי סלע: אני מבינה את המטרה אבל אני לא רוצה ליצור אווירה שהיא רחבה כרוחב כל דבר שנכנס.

יוסי קנדלשטיין: אם אדם בא לחורשה וזורק שם את הדברים – לזו הכוונה.

יוסי קנדלשטיין: אם הוא ייקח את זה מהחצר הפרטית שלו לחצר פרטית אחרת, באמת שאף אחד לא יגיד לו שום דבר.

תמי סלע: אז אפשר גם פה לקבוע: "באופן שמלכלך את רשות הרבים".

יוסי קנדלשטיין: צריך להגיד שכל החוקים האלה – הכוונה היא לא ללכלך ברשות הרבים.

יוסי קנדלשטיין: כל מה שהוא עושה בחצר הפרטית שלו אינו מענייננו.

תמי סלע: בסדר, אז נוסיף פה את הסייג הזה.

יפעת רווה: אבל הסייג שאת מציעה לא קשור לסעיף.

יפעת רווה: זה איסור הובלה .

תמי סלע: איסור העברה של אשפה – גם זבל ופסולת בנין, אבל גם אשפה, מבנין לכל מקום אחר, אלא לפי היתר.

רשף חן: אם יש חברת קומפוסט שאוספת גללי בהמות לצורך ייצור – היא צריכה היתר?

תמי סלע: כן.

רשף חן: הסעיף הזה, לכאורה, מפיל אותם.